# Agrármérnöktanár záróvizsga témakörök

**Pedagógia**

A tanítási-tanulási folyamat tervezése és tantermi menedzselése (tervezési szintek: NAT - kerettanterv - tanmenet - tanóra, az óraterv szerepe és legfontosabb elemei)

Az általános tanulásszervezési feladatok (motiválás, aktivizálás, megerősítés, differenciálás; tanulásszervezési munkaformák: frontális, csoportos, egyéni és hálózatos tanulás)

A mérés-értékelés elméleti alapjai, mérések az osztálytermi munkában, feladatlapok analízise

Pedagógus a gyakorlatban (a kezdő tanár problémái, a reflektív tanári habitus, szakma és hivatás, diák – tanár, tanár – tanár és tanár – szülő kapcsolatok)

Tanulási nehézséggel élő tanulók az iskolában (tanulási problémák, a tanulási nehézség típusai, nehezen nevelhetőség, felzárkóztatás, fejlesztési lehetőségek, integrált nevelés)

A különleges bánásmódot igénylő tanulói csoportok speciális kommunikációs és oktatási jellegzetességei, szükségletei (hátrányos helyzetű tanulók, tehetséges tanulók, BTMN tanulók, SNI tanulók, a köznevelési rendszer szerepvállalása, törvényi szabályozás, támogatási formák, iskolai integráció - inklúzió kérdései) fejlesztési lehetőségei az integrált oktatásban.

A köznevelési rendszer gyermekvédelmi feladatellátása, és a hozzákapcsolódó család-és gyermekjóléti szolgáltatások (törvényi szabályozási háttér: CXC/2011 ktv. XXXI/1997. gyvt. kapcsolódási pontjai; a hh-t, a veszélyeztetettséget, krízishelyzetet észlelő-és jelzőrendszer)

A gyermeknevelés, az iskolai magatartásproblémák szociológiai és kulturális sajátosságai, összefüggései (szocializáció, hátrányos helyzet, társadalmi-kulturális törvényszerűségek és jelenségek, amelyek befolyásolják a tanulók esélyeit, iskolai, illetve iskolán kívüli életét)

A család szerepe a tanulók nevelésében és oktatásában (családi háttér és tanulói eredményesség, családstruktúra változásának hatása, család és a pedagógusok együttműködésének jelentősége, tanulmányi pályafutás és a prokreációs család)

Az iskolai teljesítmény kulturális, társadalmi, pedagógiai összefüggései (iskolai pályafutás és szocio-ökonómai háttér, igényszint, korlátozott és kidolgozott nyelvi kód; a tudás mint kulturális tőke; szociális kompetencia, érzelmi intelligencia)

**Pszichológia**

A tehetség meghatározása, tehetségmodellek, tehetségesek jellemzői, érzékenység, kudarc, önértékelés, a teljesítményértékelés szerepe a pozitív énkép kialakításában

Intelligencia, intelligencia modellek, genetikai és környezeti tényezők hatásai, érzelmi intelligencia, kreativitás az iskolában, a kreatív személy jellemzői, a kreativitást segítő tényezők

Krízisek, krízist kiváltó események, a serdülőkor krízisei, a diákok problémájának kezelése

A személyiség fogalma, jellemzői, a személyiséget befolyásoló tényezők

Szocializációs folyamatok és társas jelenségek összefüggései

Tanulói személyiség megismerésének módszerei (megfigyelés, kérdőíves módszerek, interjú, dokumentumelemzés)

Az értelmi, érzelmi, erkölcsi fejlődés jellegzetességei a különböző életkori szakaszokban

Énkép és önértékelés a serdülőkorban

A tanár-diák interakciók, tanulók közötti interakciók, iskolai csoportokon belüli és csoportok közötti interakciók főbb sajátosságai

A pedagógus hatékonyságát befolyásoló pszichológiai jelenségek, a tanári hatékonyság növelésének lehetőségei

# Agrártudományi ismeretek oktatásának módszertana

A tanári felkészülés folyamata a mezőgazdasági szakképzésben (Ismertesse a tanári felkészülés fázisait! Magyarázza el a kétpólusú tartalmi szabályozás fogalmát, nevezze meg szintjeit, és az azokat szabályozó dokumentumokat! Ismertesse a tanári felkészülés során készülő dokumentumok formai és tartalmi követelményeit! Fejtse ki bővebben a tematikus terv készítésének célját, követelményeit, tartalmi vonatkozásait!)

Az oktatási folyamat szerkezete a mezőgazdasági szakképzésben (Ismertesse a folyamat különböző szintjein a megvalósítandó didaktikai feladatok struktúráját! Magyarázza el az összefüggést az elvégzendő didaktikai feladatok, és a tanítási órák/gyakorlati foglalkozások típusai között! Mutassa be egy új ismereteket feldolgozó tanítási óra felépítését! Helyezze a fenti fogalmakat valóságos oktatási szituációba!)

Motiváció a szakmatanulásban (Ismertesse a motiváció fogalmát, mutasson be néhány motivációs elméletet! Vegye sorra egy tantárgyi téma átgondolásán keresztül a szaktanár által alkalmazható motivációs lehetőségeket! Nevezzen meg, és ismertessen legalább egy olyan oktatási stratégiát, amely a tanulók természetes szükségleteire (kommunikáció, mozgás, stb.) építve önmagában is motiváló hatással bír!)

Differenciálás a mezőgazdasági szakképzésben (Ismertesse a differenciálás fogalmát és lehetőségeit! Nevezze meg a szakmai elméleti órákon és gyakorlati foglalkozásokon alkalmazható munkaformákat, és azok jellemzőit, a differenciálás szempontját követve. Nevezze meg az egyes szervezési módok alkalmazása során célszerűen használható módszereket, stratégiákat! Indokolja választásait!)

A szemléletesség elvének érvényesülése, Információs és Kommunikációs Technológiák alkalmazása a mezőgazdasági szakképzésben (A szemléltetés, mint módszer. Ismertesse a szemléltetéshez kapcsolódó hagyományos és modern eszközök rendszerét, fejlődésük állomásait! Fejtse ki, miért fontos a mérnöktanárok számára a felhasználói szintű IKT kompetenciák megléte! Ismertesse az IKT eszközök jelentőségét, alkalmazásuk lehetőségeit és a szemléltetés módszerének alkalmazásakor figyelembe veendő szempontokat!)

A megszilárdítás didaktikai feladatának megvalósítása a mezőgazdasági szakképzésben (Ismertesse a megszilárdítás fogalmát és lehetőségeit! Nevezze meg azokat a didaktikai feladatokat, amelyeknek Ön szerint megszilárdító funkcióval is rendelkeznek! Ismertesse a megszilárdításhoz is alkalmazható vizuális technikákat! Ismertesse a megszilárdítás helyét az oktatási folyamatban, illetve megvalósításának módjait, módszereit! Helyezze a fentieket valóságos oktatási szituációba!)

Ellenőrzés, értékelés a mezőgazdasági szakképzésben (Mutassa be az ellenőrzés és értékelés megvalósításának helyét, módjait, eszközeit és lehetőségeit egy téma tanításán keresztül! Hasonlítsa össze a kritérium- és a normaorientált értékelést a kompetencia alapú képzés tükrében. Értelmezze a feltáró, a formáló-segítő és az összegző-lezáró értékelés fogalmakat, és helyezze el azokat a szakképzés folyamatában! Mutassa be az érvényesség, a megbízhatóság és az objektivitás kritériumainak teljesülését, és javításuk lehetőségeit, saját pedagógiai gyakorlatának tapasztalatai alapján!)

A módszerek megválasztása és alkalmazása (Ismertesse a módszerfogalom megközelítéseit, és a módszerek csoportosításának lehetőségeit! Ismertesse röviden a leggyakrabban használt oktatási módszereket, és mutassa be a módszerek megválasztásának szempontrendszerét egy választott téma egy tanítási egységének feldolgozása alapján!)

A gyakorlati foglalkozások célja, eszköz és anyagigénye, személyi feltételei, színterei, a mérnöktanár által alkalmazható szervezési módok (Ismertesse a mezőgazdasági szakmacsoporton belül a szakmai gyakorlatok általános célkitűzéseit, személyi és tárgyi feltételeit, a foglalkozások lehetséges helyszíneit! A fentebb sorolt szempontrendszert helyezze valóságos oktatási szituációba egy gyakorlati foglalkozás kapcsán! Ismertesse az ezen gyakorlati foglalkozáson alkalmazott szervezési módokat!)

Az oktatási folyamat szerkezeti felépítése a gyakorlati foglalkozásokon belül (Ismertesse egy szakmai feladat-orientált, új jártasságok és készségek elsajátíttatására szolgáló gyakorlati foglalkozás felépítését a kompetenciák tükrében, választott tanítási egységen keresztül! Elemezze kiemelten a gyakorlati alkalmazást, mint didaktikai feladatot, illetve a gyakorlást, mint az előbbi megvalósulását segítő módszert!)

Debrecen, 2023. november 9.

Dr. Juhász Csaba

egyetemi tanár

a záróvizsga-bizottság elnöke